﻿ EXCLUZIUNEA DE PE PIAŢA MUNCII MARIA-DANIELA STAN Tranziţia din ultimii ani a generat schimbări masive pe piaţa muncii, concretizate în modificarea raporturilor de proprietate, schimbarea modalităţilor de asigurare a condiţiilor pentru afirmarea spiritului concurenţial de piaţă, pe baza cererii şi ofertei de produse şi servicii, toate acestea determinând apariţia unor fenomene cu efecte directe şi indirecte asupra forţei de muncă şi asupra resurselor umane, în general. Au apărut noi profesii şi domenii de activitate, în vreme ce ponderea şi importanţa celor legate de structura ocupaţională şi distribuţia activităţilor pe ramuri specifice economiei dinainte de 1989 s-au diminuat. Economia, în condiţiile de astăzi, a devenit un sistem de legături şi procese economico-sociale aflat mereu în schimbare. Piaţa muncii este tot mai mult asaltată de o serie de factori exogeni şi endogeni, care-i schimbă tot mai mult specificul, fiind create noi oportunităţi, dar şi probleme fără precedent. După 1989, ne confruntăm cu o criză sistemică a ocupării, criză observată la nivelul: participării populaţiei active (populaţia aptă de muncă – 15–64 ani) la forţa de muncă, al volumului total al ocupării forţei de muncă, al intensităţii participării la forţa de muncă şi al ocupării, reflectată prin ratele de participare/activitate şi ratele de ocupare, al echilibrului dintre populaţia producătoare de resurse, de venituri şi populaţia pre şi postactivă – rata dependenţei economice – mecanismelor de gestionare a ocupării forţei de muncă, al calităţii şi cantităţii acesteia şi al funcţionării ei, al formelor de ocupare (apariţia formelor atipice de ocupare) şi influenţa acestora asupra capitalului uman, al şomajului de lungă durată şi al efectelor acestuia asupra anumitor categorii de persoane (în special asupra tinerilor de 15–25 de ani şi persoanelor în vârstă de 45–50 de ani), al fenomenelor demografice (scăderea natalităţii, îmbătrânirea populaţiei, migraţia tinerilor), al calităţii slabe a politicilor sociale de ocupare, formare şi dezvoltare umană. Ţinând cont de evoluţia pieţei muncii şi a fenomenelor emergente, vom încerca o abordare a pieţei muncii din prisma conceptului de excluziune socială, a factorilor ce pot creşte riscul de apariţie a excluziunii sociale de pe piaţa muncii, precum şi crearea unei tipologii a excluziunii ocupaţionale şi identificarea grupurilor de risc. Abordarea are la bază definirea conceptelor (sărăcie, excluziune socială, marginalizare) şi analiza secundară a datelor privind evoluţia pieţei muncii din ultimii ani, pe baza indicatorilor statistici ai pieţei muncii (AMIGO, recensământul populaţiei şi locuinţei, Barometrul de Opinie Publică). CALITATEA VIEŢII, XV, nr. 3–4, p. 333–347, Bucureşti, 2004 334 MARIA-DANIELA STAN 2 Prin prisma tuturor modificărilor survenite pe piaţa muncii, a fenomenelor emergente pieţei muncii şi a factorilor exogeni sau endogeni, putem vorbi de fenomenul excluziunii sociale de pe piaţa muncii, de amploarea sărăciei în rândul categoriilor de persoane active economic, dar insuficient integrate pe piaţă. Pentru a putea vorbi de excluziune de pe piaţa forţei de muncă trebuie să avem în vedere conceptul de excluziune socială. „Excluziunea trebuie definită în termeni de incapacitate de integrare a individului sau grupului în unul sau mai multe (sub)sisteme dintre următoarele patru: – sistemul democratic şi legal, care presupune integrare civică; – piaţa muncii, care promovează integrare economică; – sistemul statului bunăstării, care promovează ceea ce poate fi numit integrare socială; 1 – sistemul familiei şi comunităţii, care promovează integrarea interpersonală” . Excluziunea socială nu trebuie văzută ca o înlocuire a termenului de sărăcie, ci, mai degrabă, ca o noţiune largă şi multidimensională a sărăciei, care consideră deprivarea materială, situaţia angajării şi caracterul social asociat (formal şi informal) drept componente majore ale dezavantajării. Aceasta poate fi privită ca o descriere a dezavantajării individuale ce se manifestă la niveluri reduse de bunăstare (dezavantajare economică), precum şi incapacitatea de a participa efectiv la viaţa socială prin muncă, acces la drepturi, la revendicări egale etc. Poate fi privită, totodată, şi ca un atribut al societăţilor şi se manifestă în modele recurente de relaţii sociale, în cadrul cărora indivizilor şi grupurilor le sunt refuzate accesul la bunuri, servicii, activităţi şi resurse. Excluziunea socială poate fi abordată şi ca o situaţie de eşec a realizării depline a unor drepturi ale individului. Plecând de la conceptul de excluziune socială putem defini conceptul de excluziune de pe piaţa muncii şi/sau excluziune ocupaţională ca fiind eşecul, respectiv incapacitatea sistemului de a promova integrarea economică a indivizilor/grupurilor, manifestată la nivelul pieţei muncii prin reducerea numărului de angajaţi, ca urmare a disponibilizărilor din economie (având drept consecinţă creşterea ratei şomajului înregistrat). La aceasta trebuie să adăugăm şi incapacitatea/eşecul individului de a se integra/menţine pe piaţa muncii şi/sau eşecul/incapacitatea pieţei muncii de a integra/menţine indivizii pe piaţă. Cauza eşecurilor poate fi atribuită costurilor sociale ale reformelor economice. Toţi plătim, într-un fel, sau altul costurile reformelor, dar sunt categorii sociale aflate în stare de sărăcie (extremă sau severă) sau în risc de sărăcire care nu au un loc de muncă sau care muncesc ocazional, nu au surse de venit constante sau au surse de venit destul de mici, sunt excluşi sau se autoexclud de la anumite servicii 1 M. Preda în L. Pop (coord.), Dicţionar de politici sociale, apud „Excluziunea socială în Europa: Contextul politic şi cadrul analitic” (Berghman, 1996, in Graham Room, editor, 1996), p. 328. 3 EXCLUZIUNEA DE PE PIAŢA MUNCII 335 sociale prin noncontributivitate, au un viitor nesigur şi au pierdut şi ca imagine, ajungând să fie etichetaţi drept „cei cărora nu le place munca”, deci „îşi merită 2 . Dacă privim ratele de sărăcie raportate la categoriile de populaţie soarta” activă/inactivă, am putea menţine ideea conform căreia şomajul sau anumite tipuri de ocupare, reprezintă un factor de risc al excluziunii sociale şi al sărăciei. Acestea înglobează fenomene precum: şomajul prelungit; condiţiile de viaţă cu venit redus; oferta de muncă de calitate slabă; necalificarea anumitor categorii sociale (şomeri de lungă durată); serviciile de sănătate precare pentru persoanele fără loc de muncă; abuzul de droguri şi alcool în rândul persoanelor fără loc de muncă; locuirea în limitele subzistenţei, lipsa de locuinţă sau condiţii precare de locuire; riscul crescut de discriminare rasială; schimbări pe piaţa forţei de muncă datorate globalizării şi creşterilor rapide ale societăţii bazate pe structuri informaţionale. Opusă şomajului, ocuparea ca factor al incluziunii sociale vine ca un segment social care generează independenţă economică, asigură participarea individului la structurile ocupaţionale, fiind importantă atât pentru individ, cât şi pentru comunitate. Deţinerea unui loc de muncă este un determinant important al incluziunii sociale şi al integrării economice. Un punct important în înţelegerea problematicii excluziunii îl reprezintă identificarea surselor şi factorilor excluziunii sociale de pe piaţa muncii şi a tipurilor de excluziune socială de pe piaţa muncii. FACTORI AI EXCLUZIUNII DE PE PIAŢA FORŢEI DE MUNCĂ Structura şi evoluţia ocupării sunt direct influenţate de acţiunea unui cumul de factori (demografici, economici, educaţionali, socio-psihologici, factori de politică economico-demografică, socială, instituţionali şi culturali etc.), care guvernează dimensiunea (cantitativă şi structurală) ofertei de muncă şi volumul cererii pe piaţă. Pentru a înţelege cum acţionează aceşti factori asupra pieţei muncii, influenţând apariţia riscului de excluziune, trebuie să avem în vedere categoria de factori care acţionează direct asupra cererii de forţă de muncă, fie în sensul creşterii, fie în sensul diminuării acesteia. Lărgind mai mult cadrul, factorii excluziunii de pe piaţa muncii pot fi grupaţi într-un model care cuprinde cinci categorii de factori: economici, sociali, educaţionali, demografici şi teritoriali. Fiecărei categorii de factori îi corespund anumite cauze şi/sau surse de excluziune şi subcategorii de factori. Un model larg cuprinzător al excluziunii sociale de pe piaţa muncii şi al factorilor care acţionează mai mult sau mai puţin asupra fenomenului de excluziune poate fi rezumat astfel: 2 M. Stănculescu, Sărăcia extremă, tranziţia trăită la groapa de gunoi, 2001, p. 160. 336 MARIA-DANIELA STAN 4 Factori economici Factori teritorialiFactori sociali Factori educaţionali Factori demografici EXCLUZIUNE DE PE PIAŢA MUNCII Analiza se va opri asupra unor factori care ţin de categoria celor economici ai excluziunii sociale, ei fiind cei care acţionează cel mai puternic asupra schimbărilor pieţei muncii, conturându-i un anumit profil. Astfel, în categoria factorilor economici ai excluziunii ocupaţionale intră o subcategorie largă de factori interdependenţi şi relevanţi pentru modificările pieţei. În ultimii ani, piaţa muncii s-a confruntat cu diverse fenomene, precum stratificarea populaţiei active în diferite categorii, fluxuri ocupaţionale şi apariţia unor zone de interferenţă între ocupare şi şomaj (de exemplu, munca la negru, munca cu timp redus – parţial – voluntar sau/şi involuntar). Astfel, au fost frecvente perioadele fluctuante de activitate economică, ca o alternare a perioadelor de ocupare cu perioadele de şomaj, fenomene întâlnite, de cele mai multe ori, în perioadele de criză economică a firmelor, când apar formele de şomaj tehnic. Venitul scăzut acordat în această perioadă faţă de cel prevăzut în contractul de muncă îl confruntă pe individ cu o criză financiară, crescând gradul lui de risc de excluziune de pe piaţa muncii şi ducând la formele de subocupare şi subutilizare a individului în activitate. Fluxurile ocupaţionale între inactiv şi activ (aşa cum arată şi schema fluxurilor de populaţie între activ şi inactiv) permit identificarea categoriilor vulnerabile: persoanele care şi-au pierdut locul de muncă prin dispariţia locurilor de muncă şi persoanele disponibilizate. Probabilitatea de a intra în şomaj (vulnerabilitatea în faţa riscului de şomaj) atinge în mod inegal diferite categorii de persoane active. Vulnerabilitatea este crescută pentru tinerii/persoanele care intră pentru prima dată pe piaţa muncii, pentru persoanele care au o anumită vârstă (de exemplu, cei apropiaţi de vârsta de pensionare preferă ieşirea de pe piaţa muncii – pensionare sau retragere de pe piaţă), persoanele care au un anumit nivel de instruire, calificare. 5 EXCLUZIUNEA DE PE PIAŢA MUNCII 337 Populaţie inactivă Populaţie în şomaj ionări sau retrageri din activitate Persoane nou intrate pe piaţa muncii Pensionări sau retrageri din activitatePens Persoane rechemate la locul de muncă Demisii Şomeri angajaţi Persoane nou angajate Disponibilizări (concedieri) Populaţie ocupată Fluxurile de populaţie între inactiv şi activ – adaptare a schemei după graficul Fluxuri de populaţie între cele trei blocuri, Cercetarea pieţei muncii, FIMAN. Totodată, schimbarea raporturilor de proprietate şi a ramurilor economice, restructurările masive care au trimis în şomaj un număr mare de persoane (şomaj involuntar) au dus la creşterea ponderii anumitor profesii în defavoarea altora. La aceasta se adaugă şi scăderea producţiei corelată cu perioadele fluctuante de ocupare. Restructurarea activităţilor multor întreprinderi a condus la o restrângere a numărului de locuri de muncă disponibile. În condiţiile în care procesul de creare de noi oportunităţi de muncă s-a dovedit a fi inconsistent, ne-am confruntat cu excluderea unui număr semnificativ de persoane de pe piaţa muncii formale. Eşecul, de cele mai multe ori repetat, de integrare în sectorul formal a condus la apariţia şi dezvoltarea unui sector alternativ, denumit de cele mai multe ori prin sintagmele economie ascunsă, economie subterană etc. Creşterea sectorului informal a fost determinată de oferta limitată de locuri de muncă şi de salariile mici din sectorul oficial. Sectorul informal cuprinde „toate activităţile generatoare de venit care nu sunt reglementate de către stat, în medii 3 . Piaţa muncii informale vine sociale în care activităţi similare sunt reglementate” ca o nişă pentru salvarea segmentului de populaţie săracă, fiind alimentată de 3 Manuela Stănculescu, Simona Ilie, Economia informală în România, p. 7, apud Castells şi Portes, 1989, p. 12. 338 MARIA-DANIELA STAN 6 scăderea permanentă a nivelului de trai al populaţiei, precum şi de reducerea salariului real raportat la costul vieţii, extinderea fenomenului de căutare a unei surse de venit suplimentare, transformările structurale ale economiei care au dus la creşterea ocupării în agricultura de subzistenţă (de tip familial), în care predomină forma de auto-ocupare, caracterizată prin nivel redus de productivitate, adâncirea procesului de sărăcire şi manifestare a instabilităţii externe, care au creat o amploare a practicilor subterane de câştigare a unor venituri. Activităţile din sectorul informal pot fi distribuite în categorii precum: 1. Activităţi nedeclarate specifice strategiilor de supravieţuire: – munca ocazională/temporară; – munca la domiciliu; – activităţi caracteristice agriculturii de subzistenţă; – mic comerţ stradal. 2. Activităţi specifice strategiilor neoficiale/ilegale de câştig: – activităţi neoficiale în cadrul afacerilor – evaziune fiscală, ca urmare a neplăţii impozitelor şi taxelor, evitarea şi/sau nerespectarea normelor muncii şi a reglementărilor guvernamentale şi instituţionale; – activităţi ilegale: corupţia şi abuzurile de orice fel. Estimarea cea mai recentă privind ocuparea informală în România a fost făcută de Institutul Naţional de Cercetare Ştiinţifică în domeniul Muncii şi 4 , estimare care situează ocuparea în sectorul Protecţiei Sociale (INCSMPS) informal în sens larg (activităţi ce se circumscriu sferei de subzistenţă şi completare a veniturilor, precum şi activităţile desfăşurate prin eludarea ori sustragerea de la respectarea legii), între 20 şi 27% din forţa de muncă, respectiv între 2,4 şi 3,1 milioane de persoane. Ponderile mari ale persoanelor din sectorul informal sunt o consecinţă a dezechilibrelor dintre venituri şi costurile sociale, întrucât reducerea ponderii salariilor în totalul veniturilor disponibile reprezintă principala cale de alimentare a ocupării în sectorul informal al economiei. Un alt aspect al pieţei muncii informale îl constituie piaţa neagră/piaţa subterană a forţei de muncă, definită ca o piaţă de muncă în cadrul căreia se desfăşoară un set de acţiuni productive şi legale, dar care sunt în mod deliberat ascunse controlului autorităţilor publice, în vederea evitării plăţii impozitelor pe venit, a taxelor, a contribuţiilor la asigurările sociale, a respectării legislaţiei referitoare la salariul minim, numărului maxim de ore de lucru, a condiţiilor de muncă şi, nu în ultimul rând, pentru a evita procedurile administrative. Fenomenul are efecte negative, atât asupra sistemului, cât şi asupra individului, deoarece determină scăderea numărului persoanelor ocupate pe piaţa formală, dar şi excluderea indivizilor angrenaţi în acest sistem de la anumite servicii şi facilităţi sociale. 4 Cătălin Ghinăraru, O altfel de economie, o altfel de piaţă a muncii, 2003, INCSMPS, p. 13. 7 EXCLUZIUNEA DE PE PIAŢA MUNCII 339 Evoluţia estimativă a populaţiei ocupate în sectorul informal Sursa: Reprezentare făcută pe baza datelor estimative făcute de INCSMPS. Veniturile din economia informală ajută foarte multe gospodării să depăşească starea de sărăcie, dar în acelaşi timp, insecuritatea veniturilor obţinute şi lipsa de stabilitate a aşa-zisului loc de muncă le pot readuce oricând în aceeaşi stare. În acelaşi timp, veniturile informale adăugate la veniturile formale determină adâncirea inegalităţii veniturilor, generând creşterea valorii coeficientului Gini. Această afirmaţie este secondată de ponderea gospodăriilor active în sectorul informal, în funcţie de veniturile obţinute. Avem următoarea 5 distribuţie : Fără venit Gospodării Venituri informale (monetare şi non-monetare) din: monetar Informală Economia Agricultura de % monetară + informală subzistenţă agricultură monetară În sărăcie severă 10,5 31,6 13,2 44,7 În sărăcie 6,6 45,0 11,3 37,1 Care nu sunt sărace 5,0 47,6 15,3 32,1 Cele mai bogate 20% 7,0 44,8 23,9 24,3 Eşantion 6,2 45,1 16,3 32,4 5 Manuela Stănculescu, Simona Ilie, 2001, Economia informală în România, p. 33. 340 MARIA-DANIELA STAN 8 La graniţa dintre formal şi informal sunt formele particulare, atipice de ocupare (timp parţial de muncă, partajul locului de muncă, munca temporară), ca o consecinţă a insuficienţei locurilor de muncă cu timp complet şi ca o alternativă la şomaj. Lucrătorul cu timp parţial lucrează, conform codului muncii, 50% din timpul de lucru al unuia cu timp complet. Reglementarea privind timpul parţial de muncă al individului îl exclude pe acesta, parţial, de la accesul la anumite servicii şi beneficii. În codul muncii este specificat faptul că o persoană cu timp parţial lucrează doar 50% din timpul de lucru al unei persoane cu timp complet de muncă, restul timpului de 50% este considerat ca nefăcând parte din timpul de muncă, deci este considerat ca fiind inactiv. Din păcate, în această situaţie se află un număr destul de mare de persoane care devin vulnerabile, ei aflându-se la graniţa dintre ocupare şi inactivitate (persoanele care lucrează cu timp parţial voluntar) sau între ocupare şi şomaj (persoanele care lucrează cu timp parţial involuntar). Populaţia după durata de muncă obişnuită 100,00% 90,00% 80,00% 70,00% 60,00% 50,00% 40,00% 30,00% 20,00% 10,00% 0,00% 40 ore 01-35 ore 36-39 ore 41-45 ore Masculin rural 01-10 ore program copmplet 11-12 ore 46 ore si peste 21-24 ore Feminin 25-30 ore program parţial obişnuită urban 31 ore şi peste obişnuită nu poate fi indicată o durată nu poate fi indicatîă o durată Sursa: AMIGO, 2003 – trimestrul I, INS. 9 EXCLUZIUNEA DE PE PIAŢA MUNCII 341 Pentru populaţia ocupată, durata medie obişnuită a săptămânii de lucru, în trimestrul I din anul 2003, a fost de 40,5 ore/săptămână, iar durata medie efectivă de 38,0 ore/săptămână. Persoanele cu program parţial şi cele cu program complet, dar care au lucrat mai puţin de 40 de ore în săptămâna respectivă reprezentau, în trimestrul I al anului 2003, 28,7% din totalul populaţiei ocupate (31,9% la femei, 51,4% pentru mediul rural, 71,1% pentru lucrătorii pe cont propriu şi 80,2% pentru lucrătorii familiali neremuneraţi). Rata subocupării (respectiv ponderea persoanelor subocupate în totalul persoanelor ocupate din aceeaşi categorie) a fost de 0,2% (0,3% la bărbaţi şi 0,5% la persoanele de 15–24 de ani). Cea mai mare parte a persoanelor subocupate erau angajate cu program parţial (89,9%) şi doreau sau căutau să lucreze mai multe ore pe zi (83,6% bărbaţi şi 53,5% din mediul rural). Trebuie să avem în vedere şi cele două tipuri de subocupare: subocuparea vizibilă (persoanele active, salariate sau nesalariate, prezente sau absente de la locul de muncă în săptămâna de referinţă, care independent de voinţa lor, au lucrat mai puţin decât durata normală a săptămânii de lucru şi care caută locuri de muncă suplimentare pentru sporirea surselor de venit) şi subocuparea invizibilă (generată de dezechilibrele fundamentale între forţa de muncă şi factorii de producţie, generând venituri scăzute, o subtilizare a competenţelor indivizilor/grupului şi, implicit, scăderea productivităţii). Munca temporară constituie o altă sursă de insecuritate şi precarizare a situaţiei persoanelor active economic, componentă a economiei informale, presupunând desfăşurarea unei activităţi economice pe o anumită perioadă de timp şi cu o durată de muncă aleatoriu stabilită, în funcţie de contract. Locurile de muncă temporare sunt preponderent ocupate de tineri şi persoane cu un nivel de educaţie şi calificare/specializare scăzut sau chiar inexistent, fiind angajaţi în ocupaţii care necesită o slabă calificare, în agricultură sau în cadrul firmelor mici. Vulnerabilitatea persoanelor ocupate temporar rezidă în muncă subremunerată (există tendinţa ca locurile de muncă temporare să fie plătite mai slab decât cele permanente), condiţii de muncă precare şi nesigure, acces scăzut la o serie de avantaje suplimentare, din cauza principiului contributivităţii (asigurările de şomaj şi pensie, asigurările medicale sigure, concedii plătite, concedii de boală), existenţa programelor de muncă inflexibile (sarcini de lucru nestimulative, program de muncă la sfârşit de săptămână sau/şi noaptea). Această formă de angajare, aflată la graniţa dintre formal şi informal, scade veniturile indivizilor şi îi descurajează să intre în structurile de ocupare complete, fiind un factor de insecuritate socială şi excluziune. Ca un efect al schimbărilor structurale, piaţa muncii se confruntă, simultan, şi cu schimbări în ceea ce priveşte raportul de dependenţă economică, exprimat prin numărul persoanelor neocupate (inactive şi în şomaj) ce revin la 1 000 de persoane ocupate. Creşterea ratei dependenţei economice generează efecte negative asupra persoanelor active. În afară de creşterea suportului financiar pentru membrii inactivi din familie, raportul poate duce şi la o fiscalitate împovărătoare. Din 342 MARIA-DANIELA STAN 10 această perspectivă se adaugă şi tendinţa creşterii ratei populaţiei ocupate cu timp parţial de lucru sau a persoanelor având convenţie de prestări servicii şi/sau contract de colaborare (formă de ocupare temporară). Rata dependenţei economice este mult mai mare în urban decât în rural (în anul 2000, rata era de 1,4 în urban 6 faţă de 0,7 în rural ). În 2001, conform datelor furnizate de Biroul Internaţional al Muncii (BIM), 25,1% şomeri au pierdut drepturile de şomaj sporind rata dependenţei economice. În trimestrul I din 2003, raportul de dependenţă economică a fost de 1 472,7 persoane la 1 000 de activi, cu un nivel mai ridicat pentru persoanele de sex feminin (1836,7 femei inactive la 1 000 de femei active în rural 7 şi pentru mediul urban, 1 544,7‰ ). Rata dependenţei economice tinde să crească tot mai mult din cauza procesului de îmbătrânire demografică, populaţia tânără fiind „obligată” să alimenteze tot mai mult populaţia inactivă. Procesul îmbătrânirii demografice va avea efecte asupra productivităţii muncii sociale şi a asigurărilor sociale, antrenând o serie de dificultăţi în calculul coeficientului de stabilitate (raportul dintre populaţia activă în vârstă de 15–39 de ani şi populaţia activă de 40 de ani şi peste) şi al raportului de dependenţă economică şi a fiscalităţii. Datele din Recensământul Populaţiei şi Locuinţei (RPL), 2002 arată că raportul activi – inactivi este de 1 449 inactivi la 1 000 de activi (mai mare în rândul femeilor: 1 913 femei inactive la 1 000 de active, faţă de 1 098 de bărbaţi inactivi la 1 000 activi). Perioadele de criză sau recesiune economică au efecte negative asupra nivelului veniturilor populaţiei, generând fenomenul de disparitate salarială, care poate modifica atât cota de salarizare a populaţiei cât şi ponderea populaţiei salariate. Deşi, în ultimii ani, numărul salariaţilor s-a înscris pe o pantă descendentă, salariaţii continuă, totuşi, să deţină ponderea cea mai însemnată în totalul populaţiei ocupate (în trimestrul I din 2003 ponderea salariaţilor în populaţia activă era de 59,41 % şi de 64,7% în populaţia ocupată). Salariile constituie şi în prezent sursa de venit cea mai importantă pentru o parte semnificativă a populaţiei. Mutaţiile din sfera economică pot perturba sursa de venit a populaţiei, mai ales în acele domenii de activitate ale economiei naţionale care se confruntă cu scăderea producţiei sau în cele cu activitate neproductivă. Conform datelor statistice privind costul mediu lunar al forţei de muncă pe activităţi ale economiei naţionale, în anul 2000, forţa de muncă cel mai slab plătită era în domeniul hotelier/restaurante (costul mediu lunar net pe un salariat era de 1 381 068 de lei), urmat de salariaţii angajaţi în agricultură, cu 1 532 934 lei. Dacă în cazul unei bune părţi a angajaţilor din hoteluri/restaurante, se poate presupune o rotunjire a veniturilor cu cele provenite din sfera economiei ascunse, salariaţii din agricultură constituie un grup potenţial de excluşi de pe piaţa muncii, deoarece ei prestează activităţi sezoniere. Trebuie să avem în vedere şi faptul că în 2003, trimestrul I, ponderea salariaţilor din agricultură era de 3,27%, restul fiind angajaţi în industrie şi construcţii (45,84%) şi servicii (50,90%). 6 INS, AMIGO 2000. 7 INS, AMIGO, 2003. 11 EXCLUZIUNEA DE PE PIAŢA MUNCII 343 Populaţia totală (21 772) – mii persoane – Populaţia de 15 ani şi peste (18 071) < 15 ani (3 701) Populaţia activă (9 585) Populaţia < 15 ani inactivă (3 701) de 15 ani şi peste (8 486) Populaţia ocupată (8 806) Şomeri Populaţia < 15 ani inactivă (3 701) (779) de 15 ani şi peste (8 486) Şomeri Salariaţi (5 694) Alte categoriiPopulaţia < 15 ani (3 112) (779) inactivă (3 701) de 15 ani şi peste (8 486) Agricultură Şomeri Ind.+constr. Servicii Alte categoriiPopulaţia < 15 ani (2 898) (186) (3 112) (779) inactivă (3 701) (2 610) de 15 ani şi peste (8 486) Sursa: INS, AMIGO, 2003, trimestrul I. Şomajul de lungă durată, ca factor socioeconomic al excluziunii ocupaţionale, creşte şi mai mult riscul indivizilor de a fi „refuzaţi” pe piaţa muncii. Şomajul pe termen lung, definit ca perioada de şomaj mai mare de 12 luni, şi care cuprinde un procent de 57,68% din totalul şomerilor BIM, se manifestă pregnant în rândul bărbaţilor (58,13% şomeri de peste 12 luni, din totalul şomerilor BIM), al persoanelor din mediul urban (61,60%) şi al persoanelor din categoria de vârstă 35–49 ani (20,41%). Durata 15–24 25–34 35–49 50 ani total masculin feminin urban rural şomajului ani ani ani şi peste (%) 12–17 luni 14,83 17,01 11,38 15,16 14,12 5,10 5,11 3,74 0,88 18–23 luni 7,57 7,03 8,42 8,60 5,36 2,46 2,21 2,52 0,39 24 luni şi 35,28 34,09 37,16 37,84 29,77 7,56 9,94 14,15 3,63 peste Nr. şomeri de 12 luni şi peste din 57,68 58,13 56,97 61,60 49,25 15,12 17,25 20,41 4,90 totalul şomerilor BIM Sursa: AMIGO, trimestrul I, 2003. 344 MARIA-DANIELA STAN 12 Creşterea duratei şomajului poate duce la cronicizarea fenomenului şi totodată, la creşterea potenţială a numărului persoanelor descurajate. Persoanele descurajate sunt persoanele care, deşi sunt disponibile să lucreze, nu întreprind nimic pentru a căuta un loc de muncă, fiind convinse că nu se pot încadra pe piaţa muncii. Ele constituie o categorie defavorizată a pieţei forţei de muncă, la care se adaugă persoanele subocupate. Situaţia este şi mai alarmantă dacă analizăm evoluţia ponderii persoanelor descurajate în totalul populaţiei de 15 ani şi peste. Astfel, deşi s-a observat o scădere a ratei persoanelor descurajate, de la 2,4% în trimestrul I din 2002 la 1,7% în trimestrul al III-lea din 2002, rata tinde să crească tot mai mult, ajungând, în trimestrul I din 2003, la 2,9%. În trimestrul I din 2003, această categorie de persoane inactive (531 000 de persoane) reprezenta 2,9% din totalul populaţiei de 15 ani şi peste şi 3,5% din totalul populaţiei în vârstă de muncă (15–64 ani). Fenomenul comportă un înalt grad de sezonalitate. Ponderea cea mai mare a persoanelor descurajate o reprezintă cele cu domiciliul în mediul urban (50,7%) şi cele cuprinse în grupa de vârstă 35–49 de ani (33,1%). Mai mult de jumătate din totalul persoanelor descurajate sunt de sex masculin (51,2%). Dacă privim motivele principale ale descurajării persoanelor inactive putem constata că 58,1% au renunţat la căutarea unui loc de muncă din cauza eşecului înregistrat până în prezent, urmat de motivul lipsei locurilor de muncă disponibile pentru a-i reintegra (33,7%), sau din lipsa informaţiilor legate de găsirea unui loc de muncă. Dacă raportăm descurajarea la nivelul de pregătire profesională/nivelul de instruire al persoanelor sau la grupa de vârstă (în special, cei din categoria 35–49 de ani), putem observa că 8,2% dintre persoane au renunţat la a mai căuta un loc de muncă, resemnându-se cu starea de fapt şi auto-excluzându-se de pe piaţă. Analiza factorilor economici a permis identificarea unor tipuri de excluziune ocupaţională şi atribuirea unor definiţii. Astfel, excluziunea economică, ca tip de excluziune ocupaţională, poate fi definită ca fiind incapacitate a individului sau a grupului de a se menţine activ pe piaţa muncii, datorită nivelului scăzut al venitului. Evoluţiile şi modificările survenite pe piaţa muncii au efecte asupra nivelului venitului populaţiei (surse de venit scăzute – indemnizaţie de şomaj sau salariu minim pe economie), asupra formei de ocupare (stat sau/şi privat, formal sau/şi informal) şi implicit, asupra nivelului de trai al populaţiei. Deşi s-a încercat o diversificare a activităţilor şi o sporire a surselor de venit, acestea nu au avut efectul scontat. Nu au crescut veniturile populaţiei, ci mai degrabă, s-au amplificat discrepanţele din cadrul acestora, a crescut inegalitatea şi s-a amplificat fenomenul sărăciei. La acestea se adaugă şi impactul statutului ocupaţional, marcat de diferenţe mari între veniturile obţinute din salarii, din activităţi pe cont propriu, din proprietate, din agricultură, din pensii şi din indemnizaţiile de şomaj. Aceste diferenţieri pot creşte gradul de sărăcie a diferitelor categorii sociale, în special pentru şomeri, familii cu un singur venit şi tineri care nu au reuşit să se integreze pe piaţa muncii. Acest tip de excluziune este secondat de excluziunea prin specializare/calificare, care vizează acea categorie de persoane necalificate sau 13 EXCLUZIUNEA DE PE PIAŢA MUNCII 345 slab calificate, care sunt marginalizate pe piaţa muncii prin venituri scăzute şi locuri de muncă de o calitate slabă. În absenţa unei strategii unitare de redresare macroeconomică durabilă, există pericolul stagnărilor economice prin creşterea gradului de sărăcie şi prin apariţia unei rezerve de forţă de muncă necalificată şi nemotivată, care ar putea să vizeze direct categoriile sociale cele mai afectate de fenomenul marginalizării: tinerii şi şomerii. Excluziunea prin timpul de lucru în activitate se referă la categoria de persoane active/persoane active momentan care prestează o activitate economică, dar sub limita timpului de lucru normal (persoane subocupate, considerate ca fiind locuri de muncă artificiale, care oricând pot fi sursă de potenţiali şomeri sau persoane fără loc de muncă). Acest lucru este generat de tipul contractului de muncă (contract de muncă cu timp parţial – part-time) sau de activitatea sezonieră (contract de muncă temporar). Evoluţia pieţei muncii şi aplicarea unor politici sociale neadecvate specificului pieţei muncii şi categoriilor de persoane cu risc, în condiţiile aderării la structurile europene şi adecvării acestor politici cerinţelor europene, eficienţa redusă a guvernării şi capacitatea instituţională redusă în satisfacerea nevoilor şi aşteptărilor oamenilor, toate acestea au adâncit tot mai mult criza ocupării şi au permis apariţia unor noi fenomene economice şi sociale (excluziunea socială, excluziunea ocupaţională, excluziunea economică etc.). Ocuparea forţei de muncă, aşa cum reiese din analiza surselor, a factorilor şi tipurilor de excluziune ocupaţională, nu reprezintă doar o problemă a pieţei muncii şi a politicilor sociale orientate doar pe segmentul de ocupare, ci este o reflecţie a funcţionării tuturor pieţelor, a factorilor demografici, economici, culturali, sociopsihologici etc. Dezechilibrele survenite pe piaţa muncii sunt un efect al disfuncţionalităţii pe alte segmente colaterale funcţionării acesteia – de exemplu, asimetriile şi turbulenţele economice, educaţionale, sociale etc. Schimbările survenite pe piaţa muncii, schimbarea raporturilor şi a cerinţelor pieţei muncii, fluctuaţiile frecvente pot antrena o serie de modificări în structura ocupaţională a individului, crescând tot mai mult riscul acestora de a ieşi de pe piaţă, sau gradul de dificultate de acces/integrare pe piaţa muncii. De aceea este nevoie de o coordonare şi o articulare a tuturor politicilor pentru susţinerea ocupării forţei de muncă, adaptarea politicilor europene la contextul şi specificul pieţei muncii. Sunt categorii sociale care nu pot să obţină un nou loc de muncă, din cauza nivelului scăzut de educaţie sau a uzurii abilităţilor şi calificărilor, ei fiind puşi în situaţia de a nu face faţă posturilor oferite. Aceasta este combinată şi cu imposibilitatea de adaptare la noi tehnologii, manifestată atât în termenii organizării muncii cât şi în lipsa de oportunităţi (fie că sunt sau nu pe piaţa muncii) de a-şi descoperi şi reînnoi abilităţile, de-a lungul perioadei active de viaţă. Totodată, piaţa muncii s-a confruntat şi cu fenomenul de flexibilizare/ fluidizare a muncii, generat de ciclurile economice, care a dus la forme atipice de angajare: 346 MARIA-DANIELA STAN 14 angajarea cu timp parţial (cu durată a timpului de muncă sub cel normal prevăzut legislativ), angajarea temporară (cu timp determinat), munca nesalarială (în asociaţii familiale, pe cont propriu) şi activităţi de voluntariat. Cunoaşterea formelor de manifestare a excluziunii sociale de pe piaţa muncii este utilă pentru promovarea politicilor sociale de prevenire şi combatere a tuturor formelor de marginalizare socială şi implicit ocupaţională, promovarea unor valori şi norme incluzive şi a unei culturi profesionale. Piaţa muncii ar trebuie să fie orientată spre elaborarea unor principii care să vizeze incluziunea indivizilor, prin asigurarea unor locuri de muncă corespunzătoare, inserţia pe piaţa muncii a categoriei de „noi veniţi”, evitarea decapitalizării capitalului uman şi crearea unor actori sociali cu anumite mentalităţi şi comportamente, adecvate unui model de ocupare de calitate şi performanţă. Totodată, politica privind piaţa muncii trebuie să fie axată pe creşterea flexibilităţii pieţei muncii şi pe descentralizarea acordurilor colective. În acelaşi timp, trebuie flexibilizată şi legislaţia în domeniul ocupării şi şomajului (constrângerile privind angajarea sau concedierea persoanelor). Trebuie insistat pe dezvoltarea unei pieţe competitive, care să încurajeze crearea unor sisteme publice şi private rezonabile sub aspectul costului, astfel încât oamenii să poată lua măsuri împotriva riscurilor şi să fie promovată echitatea. BIBLIOGRAFIE 1. Mihăescu, Constanţa, Populaţie. Ocupare – trecut, prezent, viitor, Bucureşti, Editura Economică, 2001. 2. Mihăescu, Constanţa, Impactul îmbătrânirii demografice asupra ofertei potenţiale de forţă de muncă, Bucureşti, Centrul de Informare şi Documentare Economică, Colecţia Biblioteca Economică, Probleme economice, vol. 10, 2002. 3. Pavelescu, Florin-Marius, Platon, Victor, Costuri şi beneficii ale restructurării modelului de funcţionare a pieţei forţei de muncă. Bucureşti, Centrul de Informare şi Documentare Economică, Colecţia Biblioteca Economică, Probleme economice, vol. 15–16, 2002. 4. Perţ, Steliana (coord.), Piaţa muncii în România în perioada de trecere la economia de piaţă. Dimensiuni. Caracteristici. Tendinţe, Bucureşti, CIDE, 1991. 5. Perţ, Steliana (coord.), Piaţa muncii în economia de tranziţie. Mecanisme şi politici de ocupare a forţei de muncă şi combatere a şomajului, Bucureşti, CIDE, 1992. 6. Perţ, Steliana, Pavelescu, Florin-Marius, Ocuparea şi şomajul în România, Bucureşti, Centrul de Informare şi Documentare Economică, Colecţia Biblioteca Economică, Studii şi cercetări economice, vol. 6–7, 2002. 7. Perţ, Steliana, Ocuparea forţei de muncă din perspectiva racordării la coordonatele strategiei europene pentru ocupare (SEO) – o abordare globală, Bucureşti, Centrul de Informare şi Documentare Economică, Colecţia Biblioteca Economică, Probleme economice, vol. 7–8–9, 2002. 8. Pop, Luana Miruna (coord.), Dicţionar de politici sociale, Bucureşti, Editura Expert, 2002. 9. Stănculescu, Manuela Sofia (coord.), Sărăcia în România 1995–1998, Bucureşti, PNUD, 1999. 10. Stănculescu, Manuela Sofia, Berevoiescu, Ionica, Sărăcia extremă, tranziţia trăită la groapa de gunoi, 2001. 15 EXCLUZIUNEA DE PE PIAŢA MUNCII 347 11. Zamfir, Cătălin, Postill, Kyoko şi Stan, Ruxandra (coord.), Economia informală în România, Stănculescu, Manuela Sofia şi Ilie, Simona (autori), Bucureşti, Creative ID, PNUD şi ICCV, 2001. 12. Anchete asupra forţei de muncă în gospodării (AMIGO), anul 2000, 2001, 2003, Institutul Naţional de Statistică, Bucureşti. 13. Anchete asupra forţei de muncă în gospodării (AMIGO), anul 2003, trimestrul I, Institutul Naţional de Statistică, Bucureşti. 14. Anuarul statistic al României, Bucureşti, INS, 2000. 15. Barometrul de Opinie Publică, Fundaţia pentru o societate deschisă, mai 2003. 16. FIMAN, Cercetarea pieţei muncii – ghid practic, PAEM, Măsuri active pentru combaterea şomajului, Bucureşti, Editura Expert, 1997. 17. O altfel de economie, o altfel de piaţă a muncii, Bucureşti, Institutul Naţional de Cercetare Ştiinţifică în Domeniul Muncii şi Protecţiei Sociale, 2003. 18. Recensământul Populaţiei şi Locuinţei, Institutul Naţional de Statistică, Bucureşti, 2002. 